Αποσκοπεί στη μείωση των διατυπώσεων υποβολής δηλώσεων για τα πλοία κατά τον κατάπλου ή/και απόπλου από λιμένες της Ευρωπαϊκής Ένωσης (ΕΕ) έτσι ώστε να διευκολυνθούν οι θαλάσσιες μεταφορές. Τροποποιήθηκε με την οδηγία (EE) 2017/2109 για την καταγραφή των ατόμων που ταξιδεύουν με επιβατηγά πλοία και με την οδηγία (EE) 2019/883 σχετικά με τις λιμενικές εγκαταστάσεις παραλαβής για την παράδοση αποβλήτων από πλοία. Πεδίο εφαρμογής Η οδηγία αυτή ισχύει για τις διατυπώσεις υποβολής δηλώσεων που απαιτούνται στις θαλάσσιες μεταφορές για πλοία που προσεγγίζουν και αποπλέουν από λιμένες χωρών της ΕΕ. Οι χώρες της ΕΕ οφείλουν να φροντίζουν ώστε οι διατυπώσεις υποβολής δηλώσεων στους λιμένες τους να ζητούνται κατά τρόπο εναρμονισμένο και συντονισμένο. Πριν από τον κατάπλου σε λιμένα της ΕΕ, ο πλοίαρχος ή οποιοδήποτε άλλο πρόσωπο εξουσιοδοτημένο από τον φορέα εκμετάλλευσης του πλοίου πρέπει να υποβάλει στην αρμόδια εθνική αρχή κοινοποίηση με τις πληροφορίες που απαιτούνται στο πλαίσιο των διατυπώσεων υποβολής δηλώσεων. Ηλεκτρονική διαβίβαση δεδομένων Οι χώρες της ΕΕ: έπρεπε να αποδεχτούν την ηλεκτρονική υποβολή των διατυπώσεων υποβολής δηλώσεων, μέσω μιας ενιαίας θυρίδας, το αργότερο έως την 1η Ιουνίου 2015· η εθνική αυτή ενιαία θυρίδα είναι το μέρος στο οποίο δηλώνονται άπαξ όλες οι πληροφορίες και διατίθενται στις διάφορες αρμόδιες αρχές και στα κράτη μέλη· πρέπει να μεριμνούν ώστε οι πληροφορίες που λαμβάνονται μέσω των διατυπώσεων υποβολής δηλώσεων να είναι διαθέσιμες στα εθνικά τους συστήματα SafeSeaNet και να θέτουν μέρος των πληροφοριών αυτών στη διάθεση άλλων χωρών της ΕΕ μέσω του συστήματος SafeSeaNet· πρέπει να αποδέχονται τα έντυπα FAL (ειδικά έντυπα που εκδίδονται από τον Διεθνή Ναυτιλιακό Οργανισμό για τη διευκόλυνση της διεθνούς ναυσιπλοΐας) για τις διατυπώσεις υποβολής δηλώσεων, ενώ έως και την 1η Ιουνίου 2015 μπορούσαν να αποδέχονται την παροχή πληροφοριών σε έντυπη μορφή. Απαλλαγές Τα πλοία που εμπίπτουν στο πεδίο εφαρμογής της οδηγίας 2002/59/ΕΚ (βλέπε σύνοψη) και τα οποία εκτελούν δρομολόγια μεταξύ λιμένων που βρίσκονται στο τελωνειακό έδαφος της ΕΕ, χωρίς να προέρχονται, να προσεγγίζουν ή να κατευθύνονται προς λιμένα εκτός της ΕΕ, απαλλάσσονται από την υποχρέωση παροχής πληροφοριών. Τροποποιήσεις Η τροποποιητική οδηγία (ΕΕ) 2017/2109 καθιέρωσε νέους κανόνες που αποσκοπούν στην ψηφιοποίηση της καταγραφής των ατόμων που ταξιδεύουν με επιβατηγά πλοία. Επιδιώκει να εξασφαλίσει την άμεση διαθεσιμότητα του ακριβούς αριθμού επιβατών και άλλων πληροφοριών για χρήση από τις υπηρεσίες έρευνας και διάσωσης (SAR) σε περίπτωση ατυχήματος. Σύμφωνα με τις νέες απαιτήσεις, ο αριθμός των επιβαινόντων θα ανακοινώνεται μέσω των εθνικών ενιαίων θυρίδων ή, όταν μια χώρα της ΕΕ το επιλέγει, μέσω του συστήματος αυτόματης αναγνώρισης* στην αρμόδια αρχή πριν από την αναχώρηση του πλοίου. Η οδηγία (ΕΕ) 2019/883 σχετικά με τις λιμενικές εγκαταστάσεις παραλαβής για την παράδοση αποβλήτων από πλοία τροποποιεί το παράρτημα της οδηγίας 2010/65/ΕΕ σχετικά με τις πληροφορίες που πρέπει να παρέχονται στις αρχές όσον αφορά τα απόβλητα που προέρχονται από πλοία, συμπεριλαμβανομένων των καταλοίπων. Κατάργηση Στις 15 Αυγούστου 2025 η οδηγία 2010/65/ΕΕ καταργείται με τον κανονισμό (ΕE) 2019/1239 σχετικά με το ευρωπαϊκό περιβάλλον ναυτιλιακής ενιαίας θυρίδας. Ο νέος κανονισμός θεσπίζει πλαίσιο για ένα τεχνολογικά ουδέτερο και διαλειτουργικό ευρωπαϊκό περιβάλλον ναυτιλιακής ενιαίας θυρίδας (EMSWe) με εναρμονισμένες διεπαφές, προκειμένου να διευκολυνθεί η ηλεκτρονική διαβίβαση πληροφοριών όσον αφορά τις υποχρεώσεις υποβολής δηλώσεων για τα πλοία που καταπλέουν σε, παραμένουν σε και αποπλέουν από λιμένες της ΕΕ.